Кадр

Кадр – 1) кинокадр сүрөткө тартуу объектисинин кыймылынын бир фазасын же статикалык абалын белгилөөчү кинотасмадагы сүрөт. Кадрдагы режиссёрдук жана оператордук таба билгичтик тартылуучу көрүнүштүн идеясын жана мазмунун ачып берет. Кинокамераны жылдырып жүрүп, Кадр түзүү учурунда тартыла турган көрүнүштүн Кадрдагы кыймылына байланыштуу болгон динамикалык композициянын өзгөчөлүктөрү эске алынат. Кадрдын форматы, жайланышы тартуучу аппараттын айнегинин өлчөмүнө жана орнотулушуна жараша аныкталат; 2) кураштырма Кадр окуянын кандайдыр бир моментин камтыган фильмдин курамдык бөлүгү; 3) сценарийлик Кадр (фильм коюлуучу же режиссёрдук сценарийдеги) тартыла турган Кадрдын мазмунун жана бүткүл турпатын, анда болуучу аракеттерди, диалогдорду, ошондой эле үн менен коштоонун көркөмдүк чечилишин баяндап жазуу. 
Категория:Техника
 Колдонулган адабияттар 
 “Кыргызстан” улуттук энциклопедиясы: 3-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2011. 784 бет, илл. ISBN 978 9967-14-074 -5